जम्मू कश्मीर: पूर्व PDP कार्यकर्ता को आतंकियों ने घर में घुसकर मारी गोली  
पूर्व PDP कार्यकर्ता को आतंकियों ने घर में घुसकर मारी गोली
अनंतनाग में सज्जाद हुसैन मंटू को उसके घर में गोली मारी
मंटू को पेट और जांघ में गोली लगी
जम्मू कश्मीर के अनंतनाग जिले में आतंकवादियों ने शनिवार को एक पूर्व पीडीपी कार्यकर्ता पर गोलियां चलाई जिसमें वह घायल हो गया. पुलिस ने बताया कि आतंकवादियों ने अनंतनाग के कोकेरनाग इलाके में सज्जाद हुसैन मंटू को उसके घर में गोली मारी. पुलिस ने बताया कि मंटू को पेट और जांघ में गोली लगी और उसे जिला अस्पताल ले जाया गया. उसकी हालत स्थिर बतायी जा रही है. पुलिस अधिकारी ने बताया कि हमले की वजह का अभी पता नहीं चला है.
पुलिस ने बताया कि मंटू पहले पीपुल्स डेमोक्रेटिक पार्टी (पीडीपी) से जुड़ा हुआ था. इससे पहले जम्मू-कश्मीर के अनंतनाग में डीसी ऑफिस के बाहर ग्रेनेड से हमला हुआ जिसमें 10 लोग गंभीर रूप से घायल हो गए. बताया जा रहा है कि इस हमले में घायल सभी लोग स्थानीय नागरिक हैं. 
कुछ दिन पहले ही जम्मू कश्मीर के रामबन में बटोटे इलाके में जारी मुठभेड़ के दौरान सेना ने तीन आतंकवादियों को मार गिराया था. जबकि सेना का एक जवान भी शहीद हो गया था. दूसरी तरफ, सुरक्षाबलों ने आतंकियों द्वारा बंधक बनाए गए सभी नागरिकों को सही-सलामत बचा लिया था.